b'\n_START_ARTICLE_\nP\xc3\xa1l Mal\xc3\xa9ter\n_START_PARAGRAPH_\nP\xc3\xa1l Mal\xc3\xa9ter (4. syyskuuta 1917 Eperjes, It\xc3\xa4valta-Unkari \xe2\x80\x93 16. kes\xc3\xa4kuuta 1958 Unkari) oli unkarilainen sotilasjohtaja. H\xc3\xa4n syntyi unkarilaisperheeseen Eperjesin kaupungissa historiallisen Unkarin pohjoisosissa, nykyisess\xc3\xa4 Slovakiassa. H\xc3\xa4nest\xc3\xa4 tuli sotilasjohtaja Unkarin kansannousussa vuonna 1956._NEWLINE_Mal\xc3\xa9ter opiskeli l\xc3\xa4\xc3\xa4ketiedett\xc3\xa4 Kaarlen yliopistossa Prahassa ennen kuin muutti Budapestiin 1938. H\xc3\xa4n meni sotilasuralle ja yleni everstiksi. H\xc3\xa4n taisteli it\xc3\xa4rintamalla j\xc3\xa4\xc3\xa4den puna-armeijan vangiksi. Vankeudessa h\xc3\xa4nest\xc3\xa4 tuli kommunisti ja h\xc3\xa4net koulutettiin sabotaasitoimintaan ja l\xc3\xa4hetettiin Unkariin._NEWLINE_Kommunistivallan aikana h\xc3\xa4n eteni sotilasuralla ja toimi varuskunnan komentajana Budapestissa 1956. Mal\xc3\xa9ter oli l\xc3\xa4hetetty varuskuntineen kukistamaan kaupungin levottomuuksia Unkarin kansannousussa, mutta h\xc3\xa4n ottikin yhteytt\xc3\xa4 vallankumouksellisiin. H\xc3\xa4n j\xc3\xa4rjesti puolustuksen Kilianin kasarmeilla ven\xc3\xa4l\xc3\xa4isi\xc3\xa4 vastaan. Mal\xc3\xa9ter nimitettiin kenraaliksi ja puolustusministeriksi 3. marraskuuta 1956. H\xc3\xa4nen johtamansa unkarilainen valtuuskunta kutsuttiin neuvottelemaan neuvostotukikohtaan, jossa KGB:n miehet pid\xc3\xa4ttiv\xc3\xa4t heid\xc3\xa4t kansainv\xc3\xa4listen sopimusten vastaisesti ja veiv\xc3\xa4t vankeuteen. _NEWLINE_H\xc3\xa4net tuomittiin kuolemaan ja teloitettiin hirtt\xc3\xa4m\xc3\xa4ll\xc3\xa4 yhdess\xc3\xa4 Mikl\xc3\xb3s Gimesin ja Imre Nagyn kanssa kes\xc3\xa4kuussa 1958.'